b'\n_START_ARTICLE_\n\xc5\xbdanrska literatura\n_START_PARAGRAPH_\n\xc5\xbdanrska literatura je ime za pripovedno prozo, napisano po vzorcu (shemi, formuli) za ljubitelje dolo\xc4\x8denega \xc5\xbeanra. \xc5\xbdanri so najve\xc4\x8dkrat poimenovani po svoji snovi (zgodovinski, vojni, ljubezenski roman, fantazijska pripoved ...). Iste korpuse besedil, vendar iz druga\xc4\x8dne perspektive, ozna\xc4\x8dujejo pojmi trivialna literatura, popularna literatura, lahka knji\xc5\xbeevnost.\n_START_SECTION_\nO izrazih za \xc5\xbeanrsko literaturo\n_START_PARAGRAPH_\nTermin se nana\xc5\xa1a na formalno dimenzijo besedil (snov, algoritme, strukturo) in na njihovo recepcijsko razse\xc5\xbenost ter nima slab\xc5\xa1alnega prizvoka kot konkuren\xc4\x8dna izraza trivialna literatura, ki poudarja opozicijo z elitno literaturo, ali popularna literatura, ki meri na mno\xc5\xbei\xc4\x8dno produkcijo in recepcijo. Najustreznej\xc5\xa1a angle\xc5\xa1ka ustreznica je genre fiction.\n_START_SECTION_\nSlovenska \xc5\xbeanrska literatura\n_START_PARAGRAPH_\nV slovenski dalj\xc5\xa1i pripovedni prozi sta najpogostej\xc5\xa1a kme\xc4\x8dki in zgodovinski \xc5\xbeanr, sledijo pustolovski, sentimentalni, kriminalni, znanstvenofantasti\xc4\x8dni, biografski, vojni, humoristi\xc4\x8dni, vite\xc5\xa1ki, rodbinski, generacijski, avtobiografski, ljubezenski, grozljivi in planinski \xc5\xbeanr._NEWLINE_Pravila, po katerih se ravnajo \xc5\xbeanri, se spreminjajo. V\xc4\x8dasih v kriminalki ni bila dovoljena ljubezen, danes pa imamo celo \xc5\xbeanrski tip ljubezenske kriminalke. Da lahko razli\xc4\x8dna besedila uvr\xc5\xa1\xc4\x8damo v isti \xc5\xbeanr je potrebna snovna dolo\xc4\x8denost, potrebni so ista snov in motivi. To omogo\xc4\x8da bralcu la\xc5\xbejo izbiro pri izboru priljubljenih knjig, saj so za ljubezenski \xc5\xbeanr zna\xc4\x8dilni druga\xc4\x8dni motivi in snov kot pa pri kme\xc4\x8dkem \xc5\xbeanru. Znotraj dolo\xc4\x8denega \xc5\xbeanra se lahko razvijejo tudi pod\xc5\xbeanri. _NEWLINE_Na\xc5\xa1e velike zalo\xc5\xbebe zelo nerade objavljajo \xc5\xbeanrsko literaturo, saj se bojijo za svoj presti\xc5\xbe. Zato ni nenavadno, da je na Slovenskem ve\xc4\x8d prevedene \xc5\xbeanrske literature kot pa izvirne. Vendar pa to ni novost, to se je dogajalo \xc5\xbee v 19. stoletju. Veliko slovenskih avtorjev je pisalo v tujem jeziku, predvsem v nem\xc5\xa1kem. Med njimi sta bila tudi Jakob Ale\xc5\xa1ovec in Luiza Pesjakova. Pogosto se je tudi zgodilo, da avtor ni priznal, da je napisal \xc5\xbeanrsko literaturo, saj je bilo uveljavljeno mnenje, da lahko \xc5\xbeanrsko literaturo pisatelj napi\xc5\xa1e z levo roko._NEWLINE_Knji\xc5\xbeni\xc4\x8darji razporejajo leposlovje na police po 71 \xc5\xbeanrskih oznakah, ki se v glavnem nana\xc5\xa1ajo na romane. Na vrhu sta neoprijemljivi oznaki dru\xc5\xbebeni (socialni) in dru\xc5\xbebenokriti\xc4\x8dni roman, sledijo zgodovinski, avtobiografski, kriminalni, psiholo\xc5\xa1ki, ljubezenski, mladinski, biografski, dru\xc5\xbeinski (rodbinski), fantasti\xc4\x8dni, humoristi\xc4\x8dni, problemski, potopisni, eksistencialisti\xc4\x8dni, vojni, satiri\xc4\x8dni, detektivski, filozofski, pustolovski, znanstvenofantasti\xc4\x8dni, eroti\xc4\x8dni, ralisti\xc4\x8dni, modernisti\xc4\x8dni, vzgojni, ezoteri\xc4\x8dni, lirski itd. Od drugih oznak so najpogostej\xc5\xa1e: kratka zgodba, spomini, pesem, biografija, esej, novela, dnevnik, pismo, potopis, pravljica, povest, strip, kolumna, drama, aforizmi.\n_START_SECTION_\nZna\xc4\x8dilnosti zgodovinskega \xc5\xbeanra\n_START_PARAGRAPH_\nZgodovinski \xc5\xbeanr je najbolj utrjen \xc5\xbeanrski pojem na Slovenskem. Snov zgodovinskega \xc5\xbeanra se navezuje na zgodovinski dogodek, osebe so lahko ali izmi\xc5\xa1ljene ali zgodovinsko resni\xc4\x8dne. Zgodovinski \xc5\xbeanr se je pri nas prvi\xc4\x8d omenil leta 1854. Med najpomembnej\xc5\xa1emi slovenskimi pisatelji zgodovinskega \xc5\xbeanra so: Josip Jur\xc4\x8di\xc4\x8d, Fran Sale\xc5\xa1ki Fin\xc5\xbegar, Ivan Tav\xc4\x8dar, Ivan Pregelj, Ilka Va\xc5\xa1te, Jo\xc5\xbee Pahor, France Bevk, Mimi Malen\xc5\xa1ek.\n_START_SECTION_\nZna\xc4\x8dilnosti kme\xc4\x8dkega \xc5\xbeanra\n_START_PARAGRAPH_\nPoleg zgodovinskega \xc5\xbeanra je na Slovenskem najpogostej\xc5\xa1i kme\xc4\x8dki \xc5\xbeanr. Najpomembnej\xc5\xa1i motivi za prepoznavanje kme\xc4\x8dkega \xc5\xbeanra so kme\xc4\x8dko okolje, kme\xc4\x8dke osebe, zna\xc4\x8dilni generacijski in lastninski konflikt. Najpogostej\xc5\xa1i avtorji kme\xc4\x8dkega \xc5\xbeanra pri nas so: France Bevk, Vladimir Levstik, Fran Sale\xc5\xa1ki Fin\xc5\xbegar, Anton Ingoli\xc4\x8d, Fran Detela, Ivan Cankar, Tone Svetina, Fran Jakli\xc4\x8d, Mi\xc5\xa1ko Kranjec.'